CELEX: 
Language: hr
Date: 2016-10-20 00:00:00
Title: DELEGIRANA UREDBA KOMISIJE (EU) …/... o uspostavi plana za odbačeni ulov za ribolov određenih pridnenih vrsta u Sredozemnome moru

OBRAZLOŽENJE
            
            
               1.KONTEKST DELEGIRANOG AKTA
            
            
               Glavni je cilj zajedničke ribarstvene politike (ZRP), kako je utvrđena Uredbom (EU) 1380/2013
                  1
               , smanjenje velike količine neželjenog ulova te postupno napuštanje prakse odbacivanja ulova u svim ribarstvima EU-a. Odbacivanje ulova znatan je gubitak resursa i negativno utječe na njihovo održivo iskorištavanje te na gospodarsku održivost ribarstva. ZRP-om je predviđena i povećana regionalizacija kojom se izbjegava i smanjuje mikroupravljanje na razini Unije i osigurava da su pravila prilagođena posebnim značajkama svake vrste ribolova i svakog morskog područja.
            
            
               ZRP-om je predviđen niz odredaba za lakšu provedbu obveze iskrcavanja. Postoje opće odredbe o fleksibilnosti koje države članice mogu primijeniti u kontekstu upravljanja kvotama ili, u Sredozemnom moru, ako su utvrđene minimalne referentne veličine za očuvanje. Osim toga, ZRP-om su predviđeni posebni mehanizmi fleksibilnosti koje treba primjenjivati u okviru višegodišnjih planova ili, ako višegodišnjih planova nema, u okviru tzv. planova za odbačeni ulov. Planovi za odbačeni ulov predviđeni su kao privremena mjera u trajanju od najviše tri godine. Izrađuju se s pomoću zajedničkih preporuka skupina država članica koje imaju zajednički interes u pogledu bioloških resursa u istoj regiji ili morskom bazenu.
            
            
               Od 1. siječnja 2017. obveza iskrcavanja bit će obvezna za pridnene vrste koje definiraju ribarstvo i koje podliježu minimalnoj referentnoj veličini za očuvanje kako je utvrđena u Prilogu III. Uredbi (EZ) br. 1967/2006 (Mediteranska uredba)
                  2
               . Ta se odredba primjenjuje na ciljani ribolov oslića, trlje, lista i dubokomorske kozice u određenim područjima Sredozemnog mora.
            
            
               U skladu s člankom 15. stavkom 5. Uredbe (EU) br. 1380/2013 plan za odbačeni ulov može sadržavati sljedeće elemente:
            
            
               posebne odredbe o ribolovu ili vrstama obuhvaćenima obvezom iskrcavanja,
            
            
               specifikaciju izuzećâ od obveze iskrcavanja ako ribolov ili vrste ispunjavaju određene uvjete povezane s visokom stopom preživljavanja,
            
            
               odredbe za izuzeća de minimis kako je navedeno u članku 15. stavku 5. točki (c) Uredbe (EU) br. 1380/2013,
            
            
               odredbe o dokumentaciji ulova,
            
            
               utvrđene minimalne referentne veličine za očuvanje (MCRS).
            
            
               U tom smislu, 
            
            
               (1)
                     Francuska, Italija i Španjolska Europskoj komisiji dostavile su prijedlog trogodišnjeg plana za odbačeni ulov za ciljani ribolov oslića, trlje i školjkaša: jakovljeve kapice, kućice i prnjavice u zapadnom Sredozemnom moru (geografska potpodručja 1., 2., 5., 6., 7., 8., 9., 10. i 11. GFCM-a);
            
            
               (2)
                     Hrvatska, Italija i Slovenija Europskoj komisiji dostavile su prijedlog trogodišnjeg plana za odbačeni ulov za ciljani ribolov oslića, trlje i lista u Jadranskome moru (geografska potpodručja 17. i 18. GFCM-a);
            
            
                (3)
                     Cipar, Grčka, Italija i Malta Europskoj komisiji dostavili su prijedlog trogodišnjeg plana za odbačeni ulov za ciljani ribolov oslića, trlje i dubokomorske kozice u jugoistočnom Sredozemnome moru (geografska potpodručja 15., 16., 19., 20., 22., 23. i 25. GFCM-a);
            
            
               2.SAVJETOVANJA PRIJE DONOŠENJA AKTA
            
            
               (1)Zajednička preporuka za plan za odbačeni ulov za pridneni ribolov u zapadnom Sredozemnome moru (geografska potpodručja 1., 2., 5., 6., 7., 8., 9., 10. i 11. GFCM-a).
            
            
               Za potrebe provedbe obveze iskrcavanja na regionalnoj razini u vodama zapadnog Sredozemnog mora Francuska, Italija i Španjolska dostavile su službama Europske komisije 7. srpnja 2016. Zajedničku preporuku kao podlogu za plan za odbačeni ulov.
            
            
               U skladu s člankom 18. Uredbe (EU) br. 1380/2013, predloženi Delegirani akt Komisije temelji se na Zajedničkoj preporuci koju su izradile i dostavile države članice koje imaju izravni upravljački interes za ribolov oslića, trlje i školjkaša: jakovljeve kapice, kućice i prnjavice u zapadnom Sredozemnome moru. Zajednička preporuka sadržavala je stajališta izvršnog odbora Savjetodavnog vijeća za Sredozemlje (MEDAC) iznesena 8. lipnja 2016. (br. 190/2016).
            
         
         
            
               Zajednička preporuka sadržava sljedeće elemente:
            
            
               vrste ribolova obuhvaćene planom za odbačeni ulov,
            
            
               izuzeće na temelju visoke stope preživljavanja za školjkaše: jakovljeve kapice (Pecten jacobeus ), kućice (Venerupis spp.) i prnjavice (Venus spp.) u geografskim potpodručjima 1., 2., 5. i 6.;
            
            
               izuzeća de minimis od obveze iskrcavanja za ciljani ribolov oslića (Merluccius merluccius) i trlje (Mullus spp.), na temelju nerazmjernih troškova postupanja s neželjenim ulovom;
            
            
               izuzeće od obveze iskrcavanja za ulov ribe koju su oštetili grabežljivci,
            
            
               obvezu provedbe pilot-projekata o tehničkim mjerama za poboljšanje selektivnosti promjenom ribolovnog alata i/ili uspostavljanjem prostornih i vremenskih zabrana.
            
            
               Elemente te Zajedničke preporuke koju su dostavile Francuska, Italija i Španjolska u vezi s primjenom obveze iskrcavanja na pridnene vrste koje definiraju ribarstvo u zapadnom Sredozemnome moru ocijenio je Znanstveni, tehnički i gospodarski odbor za ribarstvo (STECF) tijekom plenarne sjednice 4. – 8. srpnja 2016.
                  3
               
            
            
               Prema zaključcima STECF-a, stopa preživljavanja jakovljevih kapica, kućica i prnjavica ulovljenih mehaničkim dredžama potencijalno je visoka. Unatoč tome STECF je preporučio da se provedu posebna istraživanja radi procjene stopa preživljavanja odbačenog ulova školjkaša u ribolovu mehaničkim dredžama. S obzirom na prethodno navedeno, države članice trebale bi u okviru predloženog plana za odbačeni ulov prikupiti dodatne znanstvene argumente o tim posebnim izuzećima. Dostavljene informacije STECF će ocijeniti nakon godinu dana kako bi potvrdio primjenu izuzeća. Za izuzeće na temelju stope preživljavanja za jakovljeve kapice, kućice i prnjavice ulovljene mehaničkim dredžama u Uredbi je utvrđeno da izuzeće vrijedi samo za 2017.
            
            
               U pogledu izuzeća de minimis, STECF je zaključio da bi bilo korisno dostaviti dodatne informacije kako bi se dodatno potvrdila utemeljenost tog izuzeća na temelju nerazmjernih troškova postupanja s neželjenim ulovom. Međutim, STECF je napomenuo da su, na temelju preliminarnih istraživanja, predložena izuzeća de minimis niža od najviših stopa odbačenog ulova za oslić i trlju.
            
            
               Na temelju tih elemenata plan za odbačeni ulov za pridnene vrste koje definiraju ribarstvo u vodama zapadnog Sredozemnog mora može se smatrati prvim korakom prema postupnom napuštanju prakse odbacivanja ulova u svim ribarstvima Unije uvođenjem obveze iskrcavanja ulova vrsta koje podliježu minimalnim veličinama.
            
            
               (2)Zajednička preporuka za plan za odbačeni ulov za pridneni ribolov u Jadranskome moru (geografsko potpodručje 17. i 18. GFCM-a).
            
            
               Za potrebe provedbe obveze iskrcavanja na regionalnoj razini u vodama Jadranskog mora, Hrvatska, Italija i Slovenija dostavile su službama Europske komisije 4. srpnja 2016. Zajedničku preporuku kao podlogu za plan za odbačeni ulov.
            
            
               U skladu s člankom 18. Uredbe (EU) br. 1380/2013, predloženi delegirani akt Komisije temelji se na zajedničkoj preporuci koju su izradile i dostavile države članice koje imaju izravni upravljački interes za ribolov oslića, trlje i lista u vodama Jadranskog mora. Zajednička preporuka sadržavala je stajališta izvršnog odbora Savjetodavnog vijeća za Sredozemlje (MEDAC) iznesena 8. lipnja 2016. (br. 190/2016).
            
            
               Zajednička preporuka sadržava sljedeće elemente:
            
            
               vrste ribolova obuhvaćene planom za odbačeni ulov,
            
            
               izuzeće od obveze iskrcavanja na temelju visoke stope preživljavanja za ciljani ribolov lista (Solea solea) povlačnim mrežama s gredom („rapido”);
            
            
               izuzeća de minimis od obveze iskrcavanja za ribolov oslića (Merluccius merluccius), trlje (Mullus spp.) i lista (Solea solea), na temelju nerazmjernih troškova postupanja s neželjenim ulovom;
            
            
               izuzeće za ulov ribe koju su oštetili grabežljivci,
            
            
               obvezu provedbe pilot-projekata o tehničkim mjerama za poboljšanje selektivnosti promjenom ribolovnog alata i/ili uspostavljanjem prostornih i vremenskih zabrana.
            
            
               Elemente te zajedničke preporuke koju su dostavile Hrvatska, Italija i Slovenija u vezi s primjenom obveze iskrcavanja na pridnene vrste koje definiraju ribarstvo u Jadranskome moru ocijenio je Znanstveni, tehnički i gospodarski odbor za ribarstvo (STECF) tijekom plenarne sjednice 4. – 8. srpnja 2016.3
            
         
         
            
               Prema zaključcima STECF-a, nema dovoljno informacija za donošenje procjene o tome može li se stopa preživljavanje lista ulovljenog povlačnom mrežom s gredom („rapido”) smatrati visokom. STECF je stoga preporučio da se provedu posebna ispitivanja radi procjene stope preživljavanja odbačenog ulova lista u ribolovu povlačnom mrežom s gredom („rapido”). S obzirom na prethodno navedeno, države članice trebale bi u okviru predloženog plana za odbačeni ulov prikupiti dodatne znanstvene argumente o tim posebnim izuzećima. Dostavljene informacije STECF će ocijeniti nakon godinu dana kako bi potvrdio primjenu izuzeća. Za izuzeće na temelju stope preživljavanja za list ulovljen povlačnom mrežom s gredom („rapido”) u Uredbi je utvrđeno da izuzeće vrijedi samo za 2017.
            
            
               U pogledu izuzeća de minimis STECF je zaključio da bi bilo korisno dostaviti dodatne informacije kako bi se dodatno potvrdila utemeljenost tog izuzeća na temelju nerazmjernih troškova postupanja s neželjenim ulovom. Međutim, STECF je napomenuo da su predložena izuzeća de minimis niža od najviših stopa odbačenog ulova za te tri vrste.
            
            
               Na temelju tih elemenata plan za odbačeni ulov za pridnene vrste koje definiraju ribarstvo u vodama Jadranskog mora može se smatrati prvim korakom prema postupnom napuštanju prakse odbacivanja ulova u svim ribarstvima Unije uvođenjem obveze iskrcavanja ulova vrsta koje podliježu minimalnim veličinama.
            
            
               (3)Zajednička preporuka za plan za odbačeni ulov za pridneni ribolov u jugoistočnom Sredozemnome moru (geografska potpodručja 15., 16., 19., 20., 22., 23. i 25. GFCM-a).
            
            
               Za potrebe provedbe obveze iskrcavanja na regionalnoj razini u vodama jugoistočnog Sredozemnog mora, Cipar, Grčka, Italija i Malta dostavili su službama Europske komisije 4. srpnja 2016. zajedničku preporuku kao podlogu za plan za odbačeni ulov.
            
            
               U skladu s člankom 18. Uredbe (EU) br. 1380/2013, predloženi delegirani akt Komisije temelji se na zajedničkoj preporuci koju su izradile i dostavile države članice koje imaju izravni upravljački interes za ribolov oslića, trlje i dubokomorske kozice u jugoistočnom Sredozemnom moru. U zajedničku preporuku ugrađena su stajališta izvršnog odbora Savjetodavnog vijeća za Sredozemlje (MEDAC) iznesena 8. lipnja 2016. (br. 190/2016).
            
            
               Zajednička preporuka sadržava sljedeće elemente:
            
            
               vrste ribolova obuhvaćene planom za odbačeni ulov,
            
            
               izuzeća de minimis od obveze iskrcavanja za ciljani ribolov oslića (Merluccius merluccius), trlje (Mullus spp.) i dubokomorske kozice (Parapenaeus longirostris), na temelju nerazmjernih troškova postupanja s neželjenim ulovom,
            
            
               izuzeće za ulov ribe koju su oštetili grabežljivci,
            
            
               obvezu provedbe pilot-projekata o tehničkim mjerama za poboljšanje selektivnosti promjenom ribolovnog alata i/ili uspostavljanjem prostornih i vremenskih zabrana.
            
            
               Elemente te zajedničke preporuke koju su dostavili Cipar, Grčka, Italija, Malta i Španjolska u vezi s primjenom obveze iskrcavanja na pridnene vrste koje definiraju ribarstvo u jugoistočnom Sredozemnome moru ocijenio je Znanstveni, tehnički i gospodarski odbor za ribarstvo (STECF) tijekom plenarne sjednice 4. – 8. srpnja 2016.3
            
            
               Prema zaključcima STECF-a bile bi bilo korisno dostaviti dodatne informacije kako bi se dodatno potvrdila utemeljenost izuzeća de minimis na temelju nerazmjernih troškova postupanja s neželjenim ulovom. Međutim, STECF je napomenuo da su predložena izuzeća de minimis niža od najviših stopa odbačenog ulova za te tri vrste.
            
            
               Na temelju tih elemenata plan za odbačeni ulov za pridnene vrste koje definiraju ribarstvo u vodama jugoistočnog Sredozemnog mora može se smatrati prvim korakom prema postupnom napuštanju prakse odbacivanja ulova u svim ribarstvima Unije uvođenjem obveze iskrcavanja ulova vrsta koje podliježu minimalnim veličinama.
            
            
               3.PRAVNI ELEMENTI DELEGIRANOG AKTA
            
            
               Sažetak predloženih mjera
            
            
               Glavni pravni korak jest donošenje mjera kojima bi se olakšala provedba obveze iskrcavanja.
            
            
               U Uredbi se navode vrste i ribolovi na koje bi se primjenjivale posebne mjere, kao što je izuzeće de minimis.
            
            
               Pravna osnova
            
            
               Članak 15. stavak 1. točka (d), članak 15. stavak 6. i članak 18. stavci 1. i 3. Uredbe (EU) br. 1380/2013 te članak 15.a i članak 29.a. Uredbe (EZ) br. 1967/2006.
            
         
         
            
               Načelo supsidijarnosti
            
            
               Prijedlog je u isključivoj nadležnosti Europske unije.
            
            
               Načelo proporcionalnosti
            
            
               Prijedlog je u okviru delegiranih ovlasti Komisije predviđenih člankom 15. stavkom 6. Uredbe (EU) br. 1380/2013 i ne prelazi ono što je nužno da bi se postigla svrha te odredbe.
            
            
               Odabir instrumenta
            
            
               Predloženi instrument: delegirana uredba Komisije
            
            
               Ostala sredstva ne bi bila primjerena zbog sljedećih razloga: Komisiji su dodijeljene ovlasti za donošenje plana za odbačeni ulov s pomoću delegiranih akata. Države članice koje imaju izravan upravljački interes dostavile su zajedničku preporuku. Mjere koje su predviđene u zajedničkoj preporuci i uvrštene u ovaj prijedlog temelje se na najboljim raspoloživim znanstvenim mišljenjima i ispunjavaju sve odgovarajuće zahtjeve iz članka 18. stavka 5. Uredbe (EU) br. 1380/2013. 
               
            
               DELEGIRANA UREDBA KOMISIJE (EU) …/...
            
            
               оd 20.10.2016.
            
            
               o uspostavi plana za odbačeni ulov za ribolov određenih pridnenih vrsta u Sredozemnome moru
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ
                  4
               , a posebno njezin članak 15. stavak 6.,
            
            
               budući da:
            
            
               (1)Cilj Uredbe (EU) br. 1380/2013 postupno je napuštanje prakse odbacivanja ulova u svim ribarstvima Unije uvođenjem obveze iskrcavanja.
            
            
               (2)Člankom 15. stavkom 6. Uredbe (EU) br. 1380/2013 Komisiji se dodjeljuju ovlasti za donošenje planova za odbačeni ulov s pomoću delegiranih akata za razdoblje od najviše tri godine na temelju zajedničkih preporuka koje izrađuju države članice uz savjetovanje s relevantnim savjetodavnim vijećima.
            
            
               (3)Grčka, Španjolska, Francuska, Hrvatska, Italija, Cipar, Malta i Slovenija imaju izravni upravljački interes u ribarstvu u Sredozemnom moru. Navedene države članice Komisiji su 4. i 7. srpnja 2016. dostavile tri zajedničke preporuke o planovima za odbačeni ulov za ribolov pridnenih vrsta u Jadranskome moru, jugoistočnom Sredozemnome moru i zapadnom Sredozemnome moru
                  5
                nakon savjetovanja sa Savjetodavnim vijećem za Sredozemlje. Znanstveni doprinos dala su relevantna znanstvena tijela. U skladu s člankom 18. stavkom 3. Uredbe (EU) br. 1380/2013 u ovu bi Uredbu trebalo uključiti samo one mjere iz zajedničkih preporuka koje su u skladu s člankom 15. stavkom 6. te Uredbe.
            
            
               (4)Za područje Sredozemnog mora u članku 15. Uredbe (EU) br. 1380/2013 utvrđuje se obveza iskrcavanja za sav ulov vrsta koje podliježu ograničenjima ulova i ulov vrsta koje podliježu minimalnim veličinama kako je definirano u Prilogu III. Uredbi Vijeća (EZ) br. 1967/2006
                  6
               . U skladu s člankom 15. stavkom 1. točkom (d) Uredbe (EU) br. 1380/2013, obveza iskrcavanja trebala bi se primjenjivati na vrste koje definiraju ribarstvo najkasnije od 1. siječnja 2017.
            
            
               (5)U zajedničkim preporukama predlaže se da se izuzeće od obveze iskrcavanja primjenjuje na list (Solea solea) u Jadranskome moru te školjkaše: jakovljeve kapice (Pecten jacobeus), kućice (Venerupis spp.) i prnjavice (Venus spp.) u zapadnom Sredozemnome moru, s obzirom na to da su moguće visoke stope preživljavanja, uzimajući u obzir značajke alata, ribolovnih praksi i ekosustava.
            
            
               (6)Znanstveni, tehnički i gospodarski odbor za ribarstvo (STECF) u svojoj ocjeni
                  7
                zaključuje da su potrebna dodatna istraživanja kako bi se potvrdili postojeći nalazi u vezi s visokom stopom preživljavanja lista, jakovljevih kapica, kućica i prnjavica. Budući da ne postoje nepobitni dokazi o stopama preživljavanja tih vrsta, Komisija smatra da bi izuzeće na temelju stope preživljavanja dopušteno u skladu s člankom 15. stavkom 4. točkom (b) Uredbe (EU) br. 1380/2013 trebalo uključiti u ovu Uredbu na samo godinu dana. Predmetne države članice trebale bi Komisiji dostaviti relevantne podatke kako bi STECF mogao u potpunosti procijeniti utemeljenost izuzeća te kako bi Komisija mogla preispitati relevantno izuzeće.
            
         
         
            
               (7)Na temelju znanstvenih dokaza iz zajedničke preporuke i revizije STECF-a te uzimajući u obzir značajke alata, velik broj vrsta u svakoj ribolovnoj operaciji, ribolovne modele te posebnosti Sredozemnog mora (npr. prevladavanje malog ribolova), Komisija smatra da je radi izbjegavanja nerazmjernih troškova postupanja s neželjenim ulovom te u skladu s člankom 15. stavkom 5. točkom (c) podtočkom ii. Uredbe (EU) br. 1380/2013 primjereno utvrditi izuzeće de minimis u skladu s postotkom predloženim u zajedničkim preporukama, unutar ograničenja utvrđenih u članku 15. stavku 5. točki (c) Uredbe (EU) br. 1380/2013.
            
            
               (8)Kako bi se osigurala odgovarajuća kontrola, trebalo bi utvrditi posebne zahtjeve da države članice utvrde popise plovila obuhvaćenih ovom Uredbom.
            
            
               (9)Budući da mjere predviđene ovom Uredbom izravno utječu na gospodarske aktivnosti povezane sa sezonom ribolova plovila Unije i na njezino planiranje, ova bi Uredba trebala stupiti na snagu odmah nakon objave. U skladu sa zajedničkim preporukama i uzimajući u obzir vremenski okvir iz članka 15. stavka 1. Uredbe (EU) br. 1380/2013 ova bi se Uredba trebala primjenjivati od 1. siječnja 2017.
            
            
               DONIJELA JE OVU UREDBU:
            
            
               Članak 1.
               Provedba obveze iskrcavanja
            
            
               Obveza iskrcavanja predviđena člankom 15. stavkom 1. Uredbe (EU) br. 1380/2013 primjenjuje se u Sredozemnom moru na ribolov iz priloga toj Uredbi.
            
            
               Obveza iskrcavanja primjenjuje se na vrste iz tog Priloga ako su ulovljene tijekom ribolovnih aktivnosti u vodama Unije ili ako su ulovljene ribarskim plovilima Unije izvan voda Unije u vodama koje nisu pod suverenitetom ili jurisdikcijom trećih zemalja.
            
            
               Članak 2.
               Definicije
            
            
               1. Za potrebe ove Uredbe primjenjuju se sljedeće definicije:
            
            
               (a) „Sredozemno more” znači pomorske vode Sredozemlja istočno od crte 5°36′ zapadno;
            
            
               (b) „Geografska potpodručja GFCM-a” znači geografska potpodručja Opće komisije za ribarstvo Sredozemlja (GFCM) kako je definirano u Prilogu I. Uredbi (EU) br. 1343/2011 Europskog parlamenta i Vijeća
                  8
               ;
            
            
               (c) „zapadno Sredozemno more” znači geografska potpodručja 1., 2., 5., 6., 7., 8., 9., 10. i 11. GFCM-a;
            
            
               (d) „Jadransko more” znači geografska potpodručja 17. i 18. GFCM-a;
            
            
               (c) „jugoistočno Sredozemno more” znači geografska potpodručja 15., 16., 19., 20., 22., 23. i 25. GFCM-a;
            
            
               Članak 3.
               Izuzeće na temelju stope preživljavanja
            
            
               1.
                     Izuzeće od obveza iskrcavanja u skladu s člankom 15. stavkom 4. točkom (b) Uredbe (EU) br. 1380/2013 za vrste za koje znanstveni dokazi pokazuju visoke stope preživljavanja primjenjuje se u 2017. na:
            
            
               (a) list (Solea solea) ulovljen povlačnim mrežama s gredom („rapido”) (TBB)
                  9
                u geografskim potpodručjima 17. i 18.;
            
            
               (b) jakovljeve kapice (Pecten jacobeus ) ulovljene mehaničkim dredžama (HMD) u geografskim potpodručjima 1., 2., 5. i 6.;
            
            
               (c) kućice (Venerupis spp.) ulovljene mehaničkim dredžama (HMD) u geografskim potpodručjima 1., 2., 5. i 6.;
            
            
               (d) prnjavice (Venus spp.) ulovljene mehaničkim dredžama (HMD) u geografskim potpodručjima 1., 2., 5. i 6.;
            
         
         
            
               2.
                     List (Solea solea), jakovljeve kapice (Pecten jacobeus ), kućice (Venerupis spp.) i prnjavice (Venus spp.), ulovljeni u slučajevima iz stavka 1., odmah se puštaju u more u području u kojem su ulovljeni.
            
            
               3.
                     Do 1. svibnja 2017. države članice koje imaju izravni upravljački interes za ribolov u Sredozemnom moru Komisiji dostavljaju dodatne podatke o odbačenom ulovu, uz one navedene u zajedničkim preporukama od 4. i 7. srpnja 2016., te sve druge relevantne znanstvene informacije u prilog izuzeću utvrđenom u stavku 1. Znanstveni, tehnički i gospodarski odbor za ribarstvo (STECF) ocijenit će te podatke i informacije najkasnije do srpnja 2017.
            
            
               Članak 4.
               Izuzeće de minimis 
            
            
               Odstupajući od članka 15. stavka 1. Uredbe (EU) br. 1380/2013, u skladu s člankom 15. stavkom 4. Uredbe (EU) br. 1380/2013 mogu se odbaciti sljedeće količine vrsta koje definiraju ribarstvo, kako su utvrđene u Prilogu ovoj Uredbi:
            
            
               (a) u zapadnom Sredozemnome moru (točka 1. Priloga):
            
            
               i. za oslić (Merluccius merluccius) i trlju (Mullus spp.), za 2017. i 2018. do najviše 7 % i za 2019. do najviše 6 % ukupnog godišnjeg ulova tih vrsta plovilima koja se koriste povlačnim mrežama; i
            
            
               ii. za oslić (Merluccius merluccius) i trlju (Mullus spp.), do najviše 1 % ukupnog godišnjeg ulova tih vrsta plovilima koja se koriste jednostrukim mrežama stajaćicama;
            
            
               (b) u Jadranskome moru (točka 2. Priloga): 
            
            
               i. za oslić (Merluccius merluccius) i trlju (Mullus spp.), za 2017. i 2018. do 7 % i za 2019. do 6 % ukupnog godišnjeg ulova tih vrsta plovilima koja se koriste povlačnim mrežama;
            
            
               ii. za oslić (Merluccius merluccius) i trlju (Mullus spp.), do najviše 1 % ukupnog godišnjeg ulova tih vrsta plovilima koja se koriste jednostrukim mrežama stajaćicama;
            
            
               iii. za oslića (Merluccius merluccius) i trlju (Mullus spp.), do 1 % ukupnog godišnjeg ulova tih vrsta plovilima koja se koriste povlačnim mrežama s gredom („rapido”);
            
            
               iv. za list (Solea solea), do 3 % za 2017. i 2018. i do 2 % za 2019. ukupnog godišnjeg ulova te vrste plovilima koja se koriste povlačnim mrežama; i
            
            
               v. za list (Solea solea), 0 % ukupnog godišnjeg ulova te vrste plovilima koja se koriste jednostrukim mrežama stajaćicama;
            
            
               (c) u jugoistočnom Sredozemnome moru (točka 3. Priloga):
            
            
               i. za oslić (Merluccius merluccius) i trlju (Mullus spp.), za 2017. i 2018. do 7 % i za 2019. do 6 % ukupnog godišnjeg ulova tih vrsta plovilima koja se koriste povlačnim mrežama;
            
            
               ii. za oslić (Merluccius merluccius) i trlju (Mullus spp.), do najviše 1 % ukupnog godišnjeg ulova tih vrsta plovilima koja se koriste jednostrukim mrežama stajaćicama; i
            
            
               iii. za dubokomorske kozice (Parapenaeus longirostris), za 2017. i 2018. do 7 % i za 2019. do 6 % ukupnog godišnjeg ulova tih vrsta plovilima koja se koriste povlačnim mrežama.
            
            
               Članak 5.
               Popis plovila
            
            
               1.
                     Predmetne države članice u skladu s kriterijima navedenima u Prilogu utvrđuju plovila koja podliježu obvezi iskrcavanja za svaku vrstu ribolova.
            
            
               2.
                     Do 31. prosinca 2016. predmetne države članice Komisiji i drugim državama članicama putem sigurnog web-mjesta Unije za kontrolu ribarstva dostavljaju popise svih plovila kojima se ciljano love oslić, trlja, list i dubokomorske kozice. Te popise redovito ažuriraju.
            
         
         
            
               Članak 6.
               Stupanje na snagu i primjena
            
            
               Ova Uredba stupa na snagu sljedećeg dana od dana objave u Službenom listu Europske unije.
            
            
               Primjenjuje se od 1. siječnja 2017. do 31. prosinca 2019.
            
            
               Ova je Uredba u cijelosti obvezujuća i izravno se primjenjuje u državama članicama.
            
            
            
               Sastavljeno u Bruxellesu 20.10.2016.
            
            
               
                     Za Komisiju
               
               
                     Predsjednik
                     Jean-Claude JUNCKER
               
            
         
         
            
                  
                     (1)
                  
                        Uredba (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (
                  SL 354, 28.12.2013., str. 22.
                  ).
               
               
                  
                     (2)
                  
                        Uredba Vijeća (EZ) br. 1967/2006 od 21. prosinca 2006. o mjerama upravljanja za održivo iskorištavanje ribolovnih resursa u Sredozemnom moru, o izmjeni Uredbe (EEZ) br. 2847/93 te stavljanju izvan snage Uredbe (EZ) br. 1626/94 (
                  SL L 409, 30.12.2006., str. 11.
                  ).
               
               
                  
                     (3)
                  
                        Izvješća Znanstvenog, tehničkog i gospodarskog odbora za ribarstvo (STECF) – Ocjena zajedničkih preporuka u vezi s obvezom iskrcavanja (STECF-16-10). 2016. Ured za publikacije Europske unije, Luxembourg, EUR XXXX EN, JRC XXXX, XXX str. Dostupno 
                  ovdje
                  .
               
               
                  
                     (4)
                  
                        SL L 354, 28.1.2013., str. 22.
               
               
                  
                     (5)
                  
                        i. Plan za odbačeni ulov za pridnene vrste u Jadranskome moru (geografska potpodručja17. i 18.) – Zajednička preporuka skupine na visokoj razini ADRIATICA (Hrvatska, Italija i Slovenija), ii. Plan za odbačeni ulov za pridnene vrste u jugoistočnom Sredozemnome moru (geografska potpodručja 15., 16., 19., 20., 22., 23. i 25.) – Zajednička preporuka skupine na visokoj razini SUDESTMED (Cipar, Grčka, Italija i Malta) i iii. Plan za odbačeni ulov za pridnene vrste u zapadnom Sredozemnome moru (geografska potpodručja 1., 5., 6., 7., 8., 9., 10. i 11.) – Zajednička preporuka skupine na visokoj razini PESCAMED (Francuska, Italija i Španjolska).
               
               
                  
                     (6)
                  
                        Uredba Vijeća (EZ) br. 1967/2006 od 21. prosinca 2006. o mjerama upravljanja za održivo iskorištavanje ribolovnih resursa u Sredozemnom moru, o izmjeni Uredbe (EEZ) br. 2847/93 te stavljanju izvan snage Uredbe (EZ) br. 1626/94 (
                  SL L 409, 30.12.2006., str. 11
                  ).
               
               
                  
                     (7)
                  
                        Izvješća Znanstvenog, tehničkog i gospodarskog odbora za ribarstvo (STECF) – Ocjena zajedničkih preporuka u vezi s obvezom iskrcavanja (STECF-16-10). 2016. Ured za publikacije Europske unije, Luxembourg, EUR XXXX EN, JRC XXXX, XXX str. Dostupno 
                  ovdje
                  .
               
               
                  
                     (8)
                  
                        Uredba (EU) br. 1343/2011 Europskog parlamenta i Vijeća od 13. prosinca 2011. o određenim odredbama za ribolov u području Sporazuma o GFCM-u (Opća komisija za ribarstvo Sredozemlja) i o izmjeni Uredbe Vijeća (EZ) br. 1967/2006 o mjerama upravljanja za održivo iskorištavanje ribolovnih resursa u Sredozemnom moru (SL L 347, 30.12.2011., str. 44.).
               
               
                  
                     (9)
                  
                        Oznake ribolovnih alata iz ove Uredbe odnose se na oznake iz Priloga XI. Provedbenoj uredbi Komisije (EU) br. 404/2011 o detaljnim pravilima za provedbu Uredbe Vijeća (EZ) br. 1224/2009 o uspostavi sustava kontrole Zajednice za osiguranje sukladnosti s pravilima zajedničke ribarstvene politike. Za plovila čija je duljina preko svega (LOA) manja od 10 m, oznake ribolovnih alata iz ove tablice odnose se na oznake iz klasifikacije ribolovnih alata FAO-a.
               
            
      
    ---documentbreak--- 
      
         
         
            
               PRILOG
            
            
               1. Zapadno Sredozemno more
            
            
                     
                        Oznaka alata
                     
                  
                  
                     
                        Ribolovni alat
                     
                  
                  
                     
                        Obveza iskrcavanja
                     
                  
               
                     
                        OTB, OTT, PTB, TBN, TBS, TB, OT, PT, TX
                     
                  
                  
                     
                        Povlačne mreže
                     
                  
                  
                     
                        Oslić i trlja, ako ukupni iskrcaj tih vrsta po plovilu u 2014. i 2015. čini više od 25 % ukupnog iskrcaja svih vrsta ulovljenih tim plovilom.
                     
                  
               
                     
                        GNS, GN, GND, GNC, GTN, GTR, GEN
                     
                  
                  
                     
                        Jednostruke i trostruke mreže stajaćice
                     
                  
                  
                     
                        Oslić i trlja, ako ukupni iskrcaj tih vrsta po plovilu u 2014. i 2015. čini više od 25 % ukupnog iskrcaja svih vrsta ulovljenih tim plovilom.
                     
                  
               
                     
                        LL, LLS, LLD, LX, LTL, LHP, LHM
                     
                  
                  
                     
                        Parangal
                     
                  
                  
                     
                        Oslić i trlja, ako ukupni iskrcaj tih vrsta po plovilu u 2014. i 2015. čini više od 25 % ukupnog iskrcaja svih vrsta ulovljenih tim plovilom.
                     
                  
               
            
               2. Jadransko more
            
            
                     
                        Oznaka alata
                     
                  
                  
                     
                        Ribolovni alat
                     
                  
                  
                     
                        Obveza iskrcavanja
                     
                  
               
                     
                        OTB, OTT, PTB, TBN, TBS, TB, OT, PT, TX, TBB
                     
                  
                  
                     
                        Povlačne mreže
                     
                  
                  
                     
                        Oslić, trlja i list, ako ukupni iskrcaj tih vrsta po plovilu u 2014. i 2015. čini više od 25 % ukupnog iskrcaja svih vrsta ulovljenih tim plovilom.
                     
                  
               
                     
                        GNS, GN, GND, GNC, GTN, GTR, GEN
                     
                  
                  
                     
                        Jednostruke i trostruke mreže stajaćice
                     
                  
                  
                     
                        Oslić, trlja i list, ako ukupni iskrcaj tih vrsta po plovilu u 2014. i 2015. čini više od 25 % ukupnog iskrcaja svih vrsta ulovljenih tim plovilom.
                     
                  
               
            
               3. Jugoistočno Sredozemno more
            
            
                     
                        Oznaka alata
                     
                  
                  
                     
                        Ribolovni alat
                     
                  
                  
                     
                        Obveza iskrcavanja
                     
                  
               
                     
                        OTB, OTT, PTB, TBN, TBS, TB, OT, PT, TX 
                     
                  
                  
                     
                        Povlačne mreže
                     
                  
                  
                     
                        Oslić, trlja i dubokomorska kozica, ako ukupni iskrcaj tih vrsta po plovilu u 2014. i 2015. čini više od 25 % ukupnog iskrcaja svih vrsta ulovljenih tim plovilom.
                     
                  
               
                     
                        GNS, GN, GND, GNC, GTN, GTR, GEN
                     
                  
                  
                     
                        Jednostruke i trostruke mreže stajaćice
                     
                  
                  
                     
                        Oslić i trlja, ako ukupni iskrcaj tih vrsta po plovilu u 2014. i 2015. čini više od 25 % ukupnog iskrcaja svih vrsta ulovljenih tim plovilom.